google/wiki40b huggingface dataset:
Baalstempelet i Palmyra

Baal-tempelet (arabisk: معبد بل) i Palmyra er en antikk steinruin i Palmyra i Syria. Tempelet var konsakrert til den semittiske guddom Baal (også kjent som Bel), og denne gud ble i Palmyra dyrket i triade med måneguden Aglibol og solguden Yarhibol. Tempelet var senteret for den religiøse kult i Palmyra, og det ble innviet i år 32 e.Kr.. Aedeen Cremin anså tempelet som den antikke byens best bevarte av byens tempelruiner.
Deler av anlegget ble sprengt og ødelagt av islamistmilitsen ISIL den 30. august 2015.

Historie

Tempelet er bygd på en liten bakketopp. Stratifiseringen indiserer at det her har vært menneskelig bebyggelse fra så tidlig som i det 3. årtusen f. Kr. I pre-romersk tid stod det er en tid et annet tempel, og det omtales av fagfolk gjerne som «første Baals-tempel» eller «det hellenistiske tempel». Temenos- og propylaea-veggene ble konstruert sent i den senere del av 1. århundre e.Kr. og i første del av 2. årh. De fleste av de korintiske søyler som utgjorde de indre kolonnader oppviser fremdeles pidestaller hvorpå det stor statuer av velgjørere. Tempelet ligger inntil østre del av Palmyras store kolonnade.

Arkitektur

Tempelet oppviser en bemerkelsesverdig syntese mellom Midtøstens og gresk-romersk arkitektur. Tempelet ligger innenfor en stor avgrensning med portikoer. Det er rektangulært og orientert i nord-sør-retning. Det står på en brolagt plass omgitt av en massiv 205 meter (673 ft) lang veg med et propylaeum. På et podium midt på gårdsplassen står selve Baalstempelet, selve cella. Cella er helt innringet av en prostyle av korintiske søyler, bare brutt på én side av inngangsporten med store trappetrinn som leder fra gårdsplassen. Cella er enestående ved det at det har to indre helligdomsnisjer, den nordlige og den sørlige adyton, dedisert til Baal og andre lokale guddommer. Den nordlige kultnisjen er kjent for et bas-relief med  de syv planeter som var kjent for antikkens mennesker, omgitt av tolv zodiaktegn og en prosesjon av kameler og tilslørte kvinner. Cella er opplyst av to par vinduer høyt oppe to de to langveggene. Ved bygningens tre hjørner er det trappehus som fører opp til takterrasser.
På gårdsplassen er det rester etter et basseng, et alter, en spisehall og en bygning med nisjer. I det nordvestre hjørne er en rampe hvorpå offerdyr fle ført opp til tempelplassen. Det er tre monumentale portveier med inngang fra vestporten. Disse ble modifisert av araberne i 1132 da de bygde en bastion her, og omgjorde tempelet til moské, noe som forsåvidt forskånet det fra ytterligere forfall.
Carnival Kids

Bakgrunn

Bandet møttes for første gang på Paul McCartneys School of Arts, LIPA i 2011. De dannet bandet Carnival Kids kort tid etter, og fortsatte med bandet selv når Molumby og Westhagen flyttet tilbake til Norge. De engelske medlemmene, Fox og Stark, flyttet sammen i Liverpool og gruppen pendlet til hverandre den første perioden av karrieren. Det var først når bandet begynte å få oppmerksomhet gjennom NRK P3s Urørt for musikkåret 2013 at også Fox og Stark flyttet til Oslo for å satse på musikken i Norge.  
De debuterte med «Fear Of Nothing» i 2013, men det var med singel nr. to, «What To Do When Awake Within A Dream» at bandet nådde Urørt finalen i 2014. De vant ikke konkurransen, men deltagelsen og opptredenen under by:Larm 2014 ledet til platekontrakt med Warner Music Norway. Senere samme år slapp de sin første singel "Here They Have Guns" fra debutalbumet While The World Keeps Ending som ble sluppet i 2015. 
Musikken de lager er inspirert av post-hardcore og punk, og bandet skriver låtene selv i tillegg til at alle medlemmene bidrar med vokal. Helt fra starten av karrieren har bandet mottatt positiv omtale for sine live-show og EP-en Carnival Kids fra 2017 er innspilt med fokus på å imitere live-sounden.

Live

Siden starten av karrieren har Carnival Kids vært fokusert på sine live-show, og scenen er på mange måter blitt bandets hjemmebane. De har spilt på en rekke konsertsteder, festivaler og studentbarer i hele Norge, blant annet på bransjefestivalen by:Larm tre ganger. Første gang i 2014 i sammenheng med Urørt, og siden i 2015 og 2017. I tillegg til å ha spilt på større festivaler som Hovefestivalen og Slottsfjellfestivalen, har bandet holdt en rekke konserter i UK, spesielt London og Liverpool, samt holdt konserter i USA.
Filippinenes riksvåpen

Filippinenes riksvåpen ble første gang definert 1940, da landet var under USAs overhøyhet. Ved uavhengigheten i 1946 ble sentralmotivet endret.
Sentralmotivet er nå en gull sol med åtte stråler, en for hver av de åtte provinsene (Batangas, Bulacan, Cavite, Manila, Laguna, Nueva Ecija, Pampanga and Tarlac) som ble utsatt for unntakstilstand under Den filippinske revolusjon. Tre gull femtakkete stjerner representerer de tre geografiske hovedområdene Luzon, Visayas, and Mindanao.
I det blå feltet på høyre side er USAs ørn, og i det røde feltet til venstre er Spania oppreiste løve. Begge representerer landets historie som koloni.
Under skjoldet er et banner med teksten «REPUBLIKA NG PILIPINAS» (tagalog for Republikken Filippinene). Bannerteksten har vært endret flere ganger. Fra 1946 til 1972 sto det «REPUBLIC OF THE PHILIPPINES». Fra 1979 til 1986 sto det «ISANG BANSA ISANG DIWA» (tagalog for en nasjon, samme ånd).
I 1998 ble det vedtatt en ny lov, der ørnen og løven ikke var spesifisert, og derfor fjernet. Det forenklede våpenet er likevel ikke i ofte brukt i påvente av at loven skal bli ratifisert gjennom en folkeavstemning om spørsmålet i henhold til Filippinenes grunnlov.
Naturens sju underverk

Naturens sju underverk er et forsøk på å skape en liste over de beste naturlige underverk, basert på en global avstemning.
Det hele er arrangert av den sveitsiskbaserte organisasjonen New Open World Corporation (NOWC), som også stod bak en tilsvarende kåring av menneskeskapte underverk, Verdens sju nye underverk, på bakgrunn av over 100 millioner avgitte stemmer.

Avstemningen

Det var mulig å nominere kandidater fram til 31. desember 2008. 430 forslag fra 224 land ble foreslått og dette ble senere redusert til 261 kvalifiserte forslag fra 222 land. Via en avstemning fram til 7. juli 2009 på nettstedet til New7wonders ble dette redusert til 77. Kandidatene er delt i sju ulike grupper avhengig av hvilken naturformasjon det er snakk om og de 77 kandidatene er gjevnt fordelt med 11 i hver. De 77 blir evaluert av et panel under ledelse av tidligere generaldirektør i UNESCO, Federico Mayor. Panelet presenterte en liste med 28 finalekandidater 21. juli 2009. Deretter er det anledning til å stemme fram sine kandidater på nettstedet.
Den endelige lista over naturens sju underverk blir klar etter at stemmegivningen er avsluttet 11. november i 2011. Det er også mulig å stemme over vertsby for offentliggjøringen av resultatet.
Slaget om Kien Long

Slaget

Den 12. april 1964 invaderte tre FNL-bataljoner Kiên Long, og tok raskt kontroll over hele distriktet. Ettersom geriljaene konsoliderte kontroll over distriktet, henrettet de distriktsjefen og hans familie. Sør-Vietnams hær, med luftstøtte fra USA, svarte på invasjonen med å sende soldater for å gjenerobre distriktet. Til tross for at de opererte i dagslys, lyktes det geriljaene å holde stand mot både sørvietnamesiske soldater og amerikanske flyangrep i åtte timer. Til slutt, etter harde kamper med store menneskelige tap for begge sider, trakk FNL-enhetene seg ut av distriktet i god takt og orden.

Resultat

Både Sør-Vietnams hær og FNL bar store tap under slaget om Kiên Long. Til sammen, medregnet kamphandlinger andre steder i landet, mistet Sør-Vietnams hær 200 soldater mellom den 12. og den 20. april, i tillegg til 660 skadede og 14o savnede. Samtidig markerte slaget for første gang at FNL kunne operere i dagslys uten å bli overkjørt raskt.
Nashua

Nashua er den nest største byen i New Hampshire i USA med ca. 90 000 innbyggere. Byen ligger sør i New Hampshire, på grensen til Massachusetts.
Wu Yaozong

Bakgrunn

Wu Yaozong tilhørte et liberalprotestantisk miljø som vokste frem blant annet i Shanghai i 1930-årene, og orienterte seg etterhvert i retning av kommunismen. Han var så måte en blant mange, men i motsetning til flertallet av dem oppgav han ikke sin kristne bekjennelse. I sin stilling i YMCA begynte han å tilpasse sin kristendomsoppfatning for å kunne samarbeide med kommunistene. Selv mens nasjonalistene behersket Shanghai ble han åpent og krasst kritisk til den kristendom som ble forkynt for eksempel av China Inter-Varsity og Den lille hjord, en blomstrende kinesiskbasert kirke.

Ettermæle

Wu Yaozongs stilling i Tre-selv-kirkens historiografi holdt seg også i lang tid etter hans død og inn i det nye årtusen. Dette kan formodentlig skyldes at hans arvtaker som leder av Tre-selv-kirken, biskop Ting, på 1950-tallet spilte en lignende rolle som Wu og at et oppgjør med Wus virksomhet også i en viss grad ville ramme ham.
Fredsrittet

Fredsrittet (1948 - 2006) var et årlig sykkelløp i mai for amatører, opprinnelig fra Warszawa til Praha der også vestlige ryttere kunne bli invitert, til og med norske.  Under den kalde krigen ble det kalt Østers Tour de France, og man hadde hårde tak i Tatrafjellene.  Tyske Steffen Wesemann var mestvinnende (5 seire).
I 1968 fikk det norske «68er-laget» en etappeseier ved Thorleif Andresen, Ørnulf Andresen, Jan Erik Gustavsen, Tom Martin Biseth og Tore Milsett. I 1975 ble nordmannen Thorleif Andresen beste vesteuropeer med 9.-plass sammenlagt. I 1986 med start i Kiev meldte halvparten seg av, grunnet Tsjernobylulykken to uker før. Året etter vant Morten Sæther etappe 3 mellom Magdeburg og Gera på bursdagen sin. Etter pause i 2005 ble det siste løpet avholdt fra Linz i Østerrike, via Tsjekkia til Hannover i Tyskland.
Siden 1965 har man avholdt et Lille Fredsrittet for juniorer, et femdagers ritt som fremdeles avholdes. Der vant Edvald Boasson Hagen i 2005 sluttetappen inn i Praha og fikk 8.-plass sammenlagt. Det fins også en rekke andre ritt, også for motorsykler, som kalles fredsritt. I Norge har man fredsritt blant annet mellom fredsvarden i Sokndal og fredsmonumentet i Eidskog. Det er også et løp mellom Trondheim og Roma.
Ropsja-palasset

Ropsja-palasset (russisk: Ропшинский дворец) var landsted til Romanov-slekten sørvest for St. Petersburg.
Under Peter den stores regentskap var det en trebygning på området. Rundt år 1750 begynte man under keiserinne Elisabeth med byggingen av et stort bygningskompleks, under ledelse av Bartolomeo Rastrelli. Etterfølgeren Peter III ble styrtet og døde under uklare omstendigheter på Ropsja - han ble kanskje kvalt, av Aleksej Orlov. 
Etter at Grigorij Orlov overtok anlegget, ble anlegget etterhvert forlatt. I 1785 ble det anlagt en have. 
Fra og med Paul Is til var palasset atter på keiserhusets hender. På 1800-tallet fikk man igjen orden på hageanlegget. I 1825 overdro den nye tsar Nikolaj I eiendommen til sin hustru Alexandra. Den senere tsar Nikolaj II oppholdt seg her under jaktperioder.
Etter oktoberrevolusjonen ble anlegget benyttet til varierende formål, som for eksempel til dyreoppdrett. Under annen verdenskrig benyttet tyske styrker det som hospital, etter krigen ble det restaurert av tyske krigsfanger.
I 1970-årene sluttet man å ivareta bygningsmassen, og fra 1980 begynte forfallet. Broer og vannanlegg ble antagelig fullstendig ruinert.
Tara-brosjen

Tara-brosjen er betraktet som en av de viktigste bevarte gjenstander fra tidlig kristen tid av irsk øykunst, og er utstilt på Irlands nasjonale museum i Dublin.
Brosjen ble skapt en gang rundt år 700, i overkant 18 cm lang, er komponert hovedsakelig av sølvforgylling og er prydet med intrikate abstrakte dekorasjoner, stundom kalt «irsk flettverk», både foran og bak. Kulene består av bilder av over tyve ulvehoder og dragfjes.
Formgivingen, håndverkerens teknikk, innbefattet det fine ornamentarbeidet og innleggene av gull, sølv, kobber, rav og glass er av meget høy kvalitet og vitner om det høye nivået til Irlands gullsmeder på 600-tallet. Brosjen er gjort i en ufullstendig sirkel, noe som viser at den ikke var ment for å holde på klærne, men kun hadde dekorativ effekt. Som mange andre brosjer fra perioden inneholder den hverken kristne eller hedenske motiver, og ble gjort for velstående person, ganske sikkert av hankjønn, som ønsket personlig uttrykk av status. Tara-brosjen er sannsynligvis den mest spektakulære og en av de best bevarte av flere dusin kostbare brosjer som er funnet på De britiske øyer, hovedsakelig i Irland. Selv om alle har likheter i stil er hver og en fullstendig forskjellig i detaljene. Kostbart metall er benyttet, men kun halvedelsteiner.
Selv om brosjen er navngitt etter Tara Tara-åsen, setet for Irlands mytologiske overkonger, har Tara-brosjen faktisk ingen kjent forbindelse med hverken Tara eller overkongene. Brosjen ble funnet i august 1850 på stranden av Bettystown i nærheten av Laytown i grevskapet Meath. Finneren, en bondekvinne (eller hennes to sønner), hevdet å ha funnet den i en boks som gravd ned i sanden, men mange mener at det faktisk ble funnet på innlandet og at påstanden om stranden var kun en unnskyldning for å unngå juridiske komplikasjoner med eieren av det reelle området. Smykket ble deretter solgt til en antikvitetshandler som innså dens verdi og kalte den for «Tara-brosjen» for å gjøre smykket mer attraktivt.
Boulton Paul Balliol

Konstruksjon og utvikling

Balliol ble konstruert for å møte Air Ministrys Specification T.7/45 for et tre-seters avansert skolefly, drevet av en turbopropmotor, som kunne konkurrere mot Avro Athena. Det var et konvensjonelt lavvinget monoplan med opptrekkbart understell og fast halehjul. Pilot og instruktør satt ved siden av hverandre foran observatøren. Den første prototypen fløy første gang 30. mai 1947, drevet av en 820 hk Bristol Mercury 30 stjernemotor. Den andre prototypen ble drevet av en Armstrong Siddeley Mamba turboprop, og fløy første gang 17. mai 1948. Det var verdens første enmotors turboprop-fly til å fly. Air Departement endret oppfatning om sitt opplæringsbehov og utstedte en ny spesifikasjon, T. 14/47 som krevde et to-seters skolefly, drevet av en Rolls-Royce Merlin stempelmotor.
Balliol-modellen med Merlin-motor, hadde betegnelsen Balliol T. 2, og fløy første gang 10. juli 1948, og etter omfattende evaluering, ble den valgt fremfor Athena. Store ordre ble plassert for å erstatte Harvard i RAFs tjeneste. Observatørsetet i Mk 1 ble fjernet mens setene for pilot og instruktør ble beholdt som før.
Sea Balliol T. 21 hadde foldbare vinger og bremsekrok for landing på hangarskip.
I 1951 endret Air Ministry oppfatning om opplæringsbehovet enda en gang, og bestemte seg for å innføre et jet-drevet avansert skolefly, de Havilland Vampire T. Mk11.

Operativ historie

Preproduksjonsenheter av Balliol ble levert til RAFs Central Flying School i 1950. Men med endringer i opplæringsbehovet ble Balliol bare levert til en skole; Flying Training School – No 7 på RAF Cottesmore som byttet ut sine Harvard. Balliol tjenstgjorde senere ved RAF College, Cranwell og fram til den ble erstattet av de Havilland Vampire T. Mk 11 i 1956. Balliol var også i begrenset skvadrontjeneste fra 1953 ved No. 288 Squadron RAF basert på RAF Middle Wallop. Operasjoner fortsatte til skvadronen ble oppløst i september 1957.
Sea Balliols tjenstgjorde ved 781. skvadron på Lee-on-Solent og 1843 Squadron RNVR på Abbotsinch. Det siste flyet ble levert i desember 1954. Noen var i bruk på Abbotsinch til september 1963.
To Balliol ble brukt til testing av radarabsorberende belegg.
De eneste Balliol som ble eksportert var 12 Mk.2 til Royal Ceylon Air Force, 7 fra RAF-kansellerte kontrakter og fem fra RAF-lagre, som ble erstattet av ytterligere fem nybygde fly.
Celle (by)

Historie

Celle ble grunnlagt i 1292 i hertugdømmet Sachsen-Wittenberg. 80 år senere ble den hertugelig residensby. I 1452 grunnla hertug Fredrik den fromme et fransiskanerkloster, og i 1570 bygget hertug Wilhelm det vakre slottskapellet. Byens imponerende slott var blitt bygget i 1530 på ruinene av det tidligere slottet. Mellom 1665 og 1705 opplevde byen en kulturell storhetstid som residens for hertug Georg Wilhelm. I denne perioden ble de franske og italienske havene anlagt, og det barokke slottsteatret oppført.
I 1705 døde den siste hertugen, og byen kom under Hannover. Kurfyrsten av Hannover, Georg Ludwig, ble i 1714 også konge av Storbritannia, og nære bånd ble knyttet mellom England og kongens opprinnelige tyske fyrstedømme.
Ved bykirken, Stadtkirche, blåser byens trompeter en fanfare to ganger om dagen. Celle har dessuten en jødisk synagoge, bygget i 1740. I 1892 ble Bomann-Museum grunnlagt, med bl.a. viktige regions- og byhistoriske samlinger og moderne kunst.
Danmark-Norges tidligere dronning Caroline Mathilde ligger begravet i byens slottskapell.
Ved landsbyen Eschede i Celle skjedde togulykken omtalt som Eschede-ulykken i 1998.
Wenche Foss' ærespris

Wenche Foss' ærespris er en norsk ærespris som deles ut på skuespilleren Wenche Foss' fødselsdag, 5. desember. Prisen er på 100.000 kroner og tildeles «en person eller organisasjon som i sterk grad kan forbindes med Wenche Foss' livsglede og engasjement».
Prisen ble innstiftet av ukebladet Se og Hør i 2009, som også står for prispengene. Jurymedlemmer er Ellen Horn, sjefredaktør i Se og Hør Ellen Arnstad og Oslos tidligere ordfører, Fabian Stang. Fra 2009 til 2011 var daværende sjefredaktør i Se og Hør Harald Haave jurymedlem.
Washington Luigi Garcia

Karriere

Washington Luigi Garcia startet sin profesjonelle karriere i São Paulo i 1999. Han har også spilt for Montedio Yamagata, RWD Molenbeek, FC Volgar Astrakhan, Ponte Preta, Goiás og Gama.
Actinote

Utseende

Actinote-artene har et ganske enhetlig utseende. De kan likevel være vanskelige å bestemme fordi mange sommerfugler fra andre grupper etterligner disse giftige artene. Middelsstore (vingespenn 30–90 mm), spinkle sommerfugler. Vingene er farget i rødt eller gult og brunt eller svart. Vingeårene er mørke og står tydelig fram mot vingenes grunnfarge. Mange arter har mer eller mindre gjennomsiktige vinger. Kroppen er pinneaktig tynn, antennene er kortere enn halvparten av forvingen, med markert kølle ytterst. Forvingene er avlange og smale, forhjørnene helt avrundede, ytterkanten jevn. Bakvingene er forholdsvis små og avrundede. Larvene er dekket av korte torner.

Levevis

Acraeini er skogsinsekter. Mange av artene har larver som lever på pasjonsblomstfamilien (Passifloraceae), slektene Passiflora og Adenia. Andre næringsplanter er blant annet søtpotet (Ipomoea batatas) og sommerfuglbusk (Buddleia). Stort sett er Acraeini trege insekter som stoler på at giftigheten verner dem mot rovdyr, men det finnes også noen arter som flyr høyt over trekronene.

Utbredelse

Actinote-artene er utbredt i Afrika og Sør-Amerika.
Gertrud Vasegaard

Teserviset fra 1956

Vasegaards teservise fra 1956 er tatt opp i den danske Kulturkanonen. Serviset består av åtte deler; med runde kopper, firkantet eske, sekskantet tekanne  og et åttekantet kakefat. Det ble fremstilt av Bing og Grøndahl.
Teserviset er utstilt på Det danske Kunstindustrimuseum i Bredgade 68.
Accrington FC

Accrington Football Club var en engelsk fotballklubb som eksisterte mellom 1876 og 1896. Klubben holdt til i byen Accrington i Lancashire i Nord-England.
I 1888 var Accrington en av 12 klubber som stiftet The Football League, Englands første nasjonale fotballserie. Accrington gjorde det ikke spesielt bra i den nye ligaen. Deres beste plassering var en 6.-plass i 1889/90-sesongen. I den første sesongen med to divisjoner, 1892/93, ble de nest sist av de 16 klubbene i 1. divisjon. Etter at de tapte i såkalt test-kamp mot Sheffield United, valgte de å trekke seg fra ligaen heller enn å rykke ned i 2. divisjon. Etter to sesonger i Lancashire League begynte de i Lancashire Combination høsten 1895. De trakk seg imidlertid etter 5 seriekamper. Klubben fortsatte utenfor serien, men den ble lagt ned etter at de tapte 12-0 for Darwen i Lancashire Senior Cup 14. januar 1896.
Accrington deltok i FA-cupen for første gang i 1881. De hadde walkover i 1. runde, men tapte for Darwen i 2. runde. I 1883 og 1884 ble Accrington diskvalifisert etter henholdsvis 2. og 1. runde for profesjonalisme. Klubbens beste sesong i FA-cupen var sesongen 1887/88, da de tapte for Blackburn Rovers i 3. runde.
Accrington spilte på banen Thorneyholme Road (som fremdeles er hjemmebane for Accrington Cricket Club) til 1894, og deretter på Moorhead Park. På Moorhead Park delte de bane med Accrington Stanley.
Accrington FC og Accrington Stanley FC var to forskjellige klubber, og må ikke forveksles. Accrington Stanley ble for øvrig stiftet som Stanley Villa i 1891, og tok navnet Accrington Stanley i 1893, etter at Accrington FC hadde trukket seg fra The Football League. Etter at Accrington Stanley gikk konkurs i 1962, tok klubben navnet Accrington FC fra desember 1963 til den ble lagt ned i januar 1966.
Apologet

Apologet (av gresk απολογητής «forsvarer», απολογία «forsvarstale», jfr. engelsk apology) er et uttrykk som i dag brukes om personer som forsvarer en lære eller ideologi ved hjelp av intellektuelle eller vitenskapelige argumenter.
Opprinnelig var apologeter juridiske tjenestemenn i de greske bystatene. 
Fédéric Morel brukte i verket Corpus Apologetarum (1616) uttrykket «apologetisk» om tekster fra rundt 300-tallet e.Kr., som forsvarte kristentroen mot angrep fra tilhengere av andre religioner og filosofiske retninger. Prudentius Maran videreførte begrepsbruken i en utgave fra 1742, det samme gjorde andre utgivere, og uttrykket «apologet» brukt om teologer og filosofer som forsvarer kristen tro mot angrep festet seg. 
Apologetikk er en teologisk displin som forsvarer troen mot ikke-religiøse argumenter. Allerede før de første kristne apologetene fantes det jøder som forsvarte den jødiske religionen, og en kan snakke om en selvstendig jødisk apologetikk.
Mendoza Chico

Transport

Ruta 5 Brigadier General Fructuoso Rivera forbinder Mendoza Chico med Montevideo (79 kilometer), Canelones, Florida (20 kilometer), Durazno, Sarandí del Yí og Rivera.
Einar Førde

Bakgrunn og utdannelse

Førde ble født i industristedet Høyanger under den annen verdenskrig, som sønn av Gudleik Førde (1904–1998) og Dagny Hagen (1910–1991). Etter examen artium ved Eidsvoll landsgymnas ble han tatt opp og gjennomførte Forsvarets russiskkurs. Han studerte videre statsvitenskap, samfunnsøkonomi og historie ved Universitetet i Oslo. Han var i 1966 formann i Det Norske Studentersamfund.
Førde var også mellomdistanseløper. Han tok NM-gull for seniorer på 4 x 400 meter stafett i 1961 og sølv på 1500 m i 1963. Samme år vant han distansen under Nordisk juniormesterskap. Han representerte da idrettsklubben Tjalve.
Catherine Tizard

Bakgrunn

Hun er datter av de skotske innvandrerne Neil og Helen Maclean. Hun vokste opp i Waharoa, nær Matamata, i Waikato-regionen. Faren var fabrikkarbeider. Hun var elev ved Matamata High School og studerte i 1948 ved University Bursary. I 1949 ble hun immatrikulert ved Auckland University College der hun studerte zoologi. 
På universitetet møtte hun sin fremtidige ektemann Bob Tizard, som hun giftet seg med i 1951. Paret flyttet senere til Avondale der de stiftet familie, og ekteparet fikk fire barn gjennom de neste seks årene. Tizard fullførte sin utdannelse innen zoologi, og senere begynte hun å undervise ved University of Auckland.
KWord

Filformater

KWord har hittil brukt sitt eget filformat med filendelsen .kwd til å lagre filer i, og har derfor hatt, som de fleste andre tekstbehandlingsprogrammer, problemer med å kunne dele filer med andre programmer. Selv om KWord lenge har hatt støtte for å åpne og lagre dokumenter i andre format, slik som Microsoft Word- og OpenDocument-filer, har denne muligheten likevel vært ganske begrenset og viktig data har kunnet gått tapt i overgangen. En viktig milepæl ved den kommende KOffice 2.0 har derfor vært solid støtte for den nye ISO-standarden av OpenDocument, og utviklerne vil derfor ikke gi ut neste utgave før de har oppnådd perfekt støtte for OpenDocument.